Man dood aangetref in bakkie langs hoofwegDie bakkie wat langs die pad aangetref is. Foto: Verskaf. ’n Man is Dinsdagmiddag met verskeie skietwonde aan sy kop in sy bakkie langs die N2 aangetref. Russel Meiring, woordvoerder van ER24, sê die voorval het op die N2-Suid in Scottburg in KwaZulu-Natal plaasgevind. Paramedici het by die toneel opgedaag en die man aangetref binne ’n bakkie se wrak wat op sy dak aan die kant van die pad gelê het. “Paramedici het ’n man se liggaam binne die bakkie opgemerk. Hy het verskeie skietwonde aan sy kop opgedoen. Hy is op die toneel dood verklaar,” het Meiring gesê. Meer besonderhede oor die voorval is nog nie bekend nie. Die polisie ondersoek die voorval.